Duisende Sasol-stakers gee uiting aan hul stem - Solidariteit WêreldSolidariteit Wêreld
Tuis › Mediaverklarings › Duisende Sasol-stakers gee uiting aan hul stem
Duisende Sasol-stakers gee uiting aan hul stem
Donderdag | 06 September | 2018
Daar het vandag duisende Sasol-werknemers in Secunda gestaak en hul stem laat hoor uit protes teen Sasol se Khanyisa-aandeleskema wat wit werkers bloot op grond van hul ras uitsluit.
Volgens Dirk Hermann, bestuurshoof van Solidariteit, het hierdie werkers vandag deur middel van hul voete hul stem laat hoor. “Wat Sasol doen, is onregverdig teenoor werkers wat aan die maatskappy help bou het en wat deur al die jare lojaal en getroue werkers was. Duisende werkers het vandag met die staking gesê: Genoeg is genoeg,” het Hermann gesê.
Volgens Hermann het die gemeenskap ook in groot getalle opgedaag en hulle by die stakers aangesluit om so ook hul steun aan die werknemers te wys en saam met hulle protes aan te teken. “Werkers is met rede kwaad omdat hulle deur Sasol op ʼn suiwer rasgebaseerde beginsel uitgesluit word en die gemeenskap het vandag gewys dat hulle saam met die werkers kwaad is en bereid is om hul stem te laat hoor vir dit wat hulle glo reg en billik is,” het Hermann gesê.
“Die feit dat die gemeenskap en almal wat deur hierdie onbillikheid geaffekteer word, so standpunt inneem vir dit waarin hulle glo, is ongelooflik bemoedigend. Dit wys hier is ʼn lewende gemeenskap wat ook bereid is om standpunt in te neem. Hierdie aksie gee ons moed en energie,” het Hermann gesê.